Духоўны скарб не грошы і не мода.

 Ён, быццам сонца, ззяе для людзей.

 Выхоўваць на традыцыях народа

 Павінны змалку мы сваіх дзяцей.

 **М. Грудзінскі**

Раскрыць сакрэты традыцыйнага жыццёвага ўкладу беларусаў і перадаць іх педагагічнымі сродкамі падрастаючаму пакаленню – адна з важнейшых задач працы аб’яднання па інтарэсах фальклорнага накірунку “Юныя фалькларысты”, “Спадчына” дзяржаўнай установы дадатковай адукацыі “Цэнтр творчасці дзяцей і моладзі Салігорскага раёна”.

На працягу года навучэнцы аб’яднання прымаюць удзел у фальклорных святах, пры распрацоўцы якіх вучні і педагог правялі вялікую падрыхтоўчую работу: сустракаліся і размаўлялі з бабулямі і дзядулямі – прадстаўнікамі старэйшага пакалення, носьбітамі мясцовых традыцый. Следам за Сонцам ідзе чалавек па зямлі, і мы разам са сваімі навучэнцамі стараемся пранікнуць у таямніцы традыцыйнага этнічнага светасузірання ўслед за найбольш важнымі святамі беларускага народнага календара, каб раскрыць узаемаадносіны паміж чалавекам і наваколлем.

Сустрэча са старажылам вёскі Гоцк Салігорскага раёна Грудзько Евай Цітаўнай стала самай запамінальнай.

У час фальклорнай вандроўкі дзеці сабралі абрадавыя звесткі Купалля, Троіцы-Сёмухі, калядавання, народныя песні і гульні, побытавыя танцы менавіта вёскі Гоцк, варажбу, калыханкі, прыпеўкі.

Грудзько Ева Цітаўна, 1923 года нараджэння, жыхарка вёскі Гоцк. Спявачка, танцорка, майстрыха на ўсе лады: вышывае, тчэ, вяжа, пляце лапці, кашы, выпякае смачныя булкі і пірагі. А яшчэ – гэта прыгажуня палескага краю. Нягледзячы на яе ўзрост, жанчына заўсёды са шчыраю ўсмешкай, адкрытаю душой і добрым сэрцам! Гэта сапраўдны самародак роднай зямлі, жывая крынічка народнай спадчыны.

Збор, даследаванне, сістэматызацыя мясцовага этнаграфічнага матэрыялу, афармленне фотаальбома па выніках збіральніцкай працы “Носьбіты фальклору і ўжытковых рамёстваў”, распрацоўка сцэнарыяў агульнашкольных свят на мясцовым этнаграфічным матэрыяле:

Літаратурна-музычная кампазіцыя “Усе мы родам з Палесся!”

Восеньскі абрад “Багач”

 Кірмаш-выстава “На нашай ніўцы сёння дажынкі!”

Народнае свята “Пакровы”

Парад народных гульняў ”У гульнявым карагодзе”

Дзень памяці продкаў. Народны абрад “Дзяды”

Гоцкія вячоркі “У нашай вёсцы сёння пасядзелкі!”

Ранішнік “Нам засталася спадчына”

Выстава дэкаратыўна прыкладной творчасці “Калядныя матывы”

Прэзентацыя “Прыказкі і прымаўкі–народная мудрасць”

Тэатралізаванае свята “Няма смачней вадзіцы, як з роднае крыніцы”.

Усё гэта праца навучэнцаў і педагога. Кожны ўдзельнік атрымоўвае задавальненне далучыцца да пошукавай справы, сваімі рукамі зрабіць прыгожае, сістэматызаваць фальклор, прымяніць яго ў жыцці.

Спадчына – набытак чалавецтва, і гора народу, які губляе яе. Любоў чалавека да Радзімы ў першую чаргу звязана з родным краем, са сваёй маленькаю радзімай, дзе прайшло яго дзяцінства, з рэчамі, зробленымі рукамі яго продкаў, з песнямі, што спявалі многія пакаленні. Гісторыя жыве, таму што мае пад сабой цвёрды падмурак мінуўшчыны. Ведаць сваё, беларускае, вывучаць, берагчы – значыць працягваць, развіваць і ўзбагачаць спадчыну і гісторыю сваёй Бацькаўшчыны ў новым ладзе, у песні і свяце 21 стагоддзя. І калі засвяткуе школа, засвяткуе і ўвесь народ!